**Declarația Conferinţei Naţionale HIV/SIDA 2013**

Conferința Națională HIV/SIDA 2013, organizată sub egida **Consiliului naţional de coordonare a programelor naţionale de profilaxie şi control al infecţiei HIV/SIDA, infecţiilor cu transmitere sexuală şi de control al tuberculozei** și-a ținut lucrarile în perioada 16-18 decembrie 2013 la Chişinău.

La conferinţă au participat 180 persoane: reprezentanţi ai organizaţiilor guvernamentale, societăţii civile, autorităților publice locale și agenţiilor internaționale, precum şi parteneri din România şi Ucraina.

Obiectivul Conferinței a fost de a evalua răspunsul naţional la epidemia HIV/SIDA în perioada 2011-2013 prin prisma Rezoluției din 2011 şi de a defini acţiuni concrete care ar accelera procesul **”Tendința zero:** **Zero infecţii noi cu HIV. Zero discriminare. Zero decese cauzate de SIDA!**”, prin conjugarea eforturilor tuturor partenerilor din sectorul public, privat și societatea civilă.

**Noi, participanţii la Conferința Națională HIV/SIDA 2013,** în baza concluziilor sesiunilor Conferinței, ca rezultat al consultărilor bazate pe consens cu partenerii din domeniu:

**Recunoastem și salutăm** eforturile depuse și rezultatele obținute în ultimii doi ani în domeniile prevenirii, tratamentului și îngrijirii persoanelor HIV pozitive.

**Totodata, constatăm** cu regret că angajamentele asumate în cadrul Conferinței HIV/SIDA 2011 au fost realizate parțial.

În acest context, considerăm că urmează a fi intensificate eforturile pentru realizarea prevederilor și angajamentelor Rezoluției Conferinței HIV/SIDA 2011, implementarea cărora rămîne a fi crucială pentru perioada următoare. Acest deziderat devine și mai imperativ astăzi, ținînd cont de perspectiva reducerii și reprioritizarea direcțiilor de finanțare ale unuia din donatorii majori ai răspunsului național HIV - Fondul Global de Combatere a SIDA, Tuberculozei și Malariei, și, respectiv, necesitatea preluării de către stat a finanțării serviciilor de prevenire, tratament, îngrijire și suport HIV și TB prin prisma și perspectiva angajamentelor statului de a asigura accesul persoanelor infectate și afectate de HIV/SIDA și TB la aceste servicii.

În această ordine de idei, reiterăm angajamentele Rezoluției Conferinței HIV/SIDA 2011, anexată prezentei declarații, și ne angajăm să eliminăm barierele și să asigurăm accesul adolescenților la servicii de prevenire, consiliere și testare la HIV, în cadrul instituțiilor medicale de stat, cât și în cadrul ONG-urilor și a centrelor de sănătate publică teritoriale. Totodată, susținem reformarea sistemului de asisteță narcologică în conformitate cu legislația în vigoare.

Participanții la Conferință își exprimă îngrijorarea cu privire la raspunsul HIV și acesul persoanelor afectate la serviciile de prevenire, tratament, îngrijire și suport HIV și TB în regiunea de est a Republicii Moldova.

Chemăm toți partenerii în domeniul controlului HIV/SIDA, să depună eforturile necesare și să aplice capacitățile instituționale disponibile pentru realizarea angajamentelor trasate la conferința din 2011 și reafirmate în cadrul conferinței din 2013.

**Rezoluţia Conferinţei Naţionale HIV/SIDA 2011**

Conferința Națională HIV/SIDA 2011 s-a desfășurat în perioada 5-7 decembrie 2011 la Chişinău, în incinta Palatului Republicii.

La conferinţă au participat  în jur de 170persoane: reprezentanți ai instituţiilor guvernamentale, ai autorităților publice locale, organizaţiilor internaţionale, organizațiilor non-guvernamentale din Republica Moldova, precum şi reprezentanţi din Federaţia Rusă, România şi Ucraina.

Conferinţa Naţională HIV/SIDA 2011 a fost organizată de către **Consiliul naţional de coordonare a programelor naţionale de profilaxie şi control al infecţiei HIV/SIDA, infecţiilor cu transmitere sexuală şi de control al tuberculozei**.

Obiectivul Conferinței a fost de a evalua răspunsul naţional la epidemia HIV/SIDA în perioada 2010-2011 şi de a defini acţiuni concrete care ar accelera procesul **”Tendința zero:** **Zero infecţii noi cu HIV. Zero discriminare. Zero decese cauzate de SIDA!**”, prin unirea eforturilor tuturor partenerilor din sectorul public, privat și societatea civilă. În baza concluziilor sesiunilor Conferinței, ca rezultat al consultaţiilor bazate pe consens cu partenerii din domeniu, a fost elaborată Rezoluţia:

**Noi, participanţii la Conferința Națională HIV/SIDA 2011,**

**ținând cont** de opiniile exprimate în cadrul Conferinței asupra consecințelor epidemiei HIV/SIDA şi TB și provocărilor majore cu care se confruntă Republica Moldova astăzi,

**luând notă** de mecanismele de implementare a programelor naționale de prevenire şi control HIV/SIDA și a angajamentelor privind declaraţiile internaţionale în domeniul HIV/SIDA şi TB, cum ar fi Obiectivul de Dezvoltare al Mileniului nr.6, Accesul Universal și Declarația UNGASS,

1. **adoptăm** rezoluția Conferinței Naționale HIV/SIDA 2011;
2. **salutăm** eforturile depuse și rezultatele obținute până în prezent în domeniul prevenirii şi  
   controlului HIV/SIDA în Republica Moldova: elaborarea bazei legislative,  a sistemului de  
   supraveghere a infecției HIV, precum şi  implementarea serviciilor specializate pentru  
   prevenirea, diagnosticarea şi tratamentul infecţiei HIV. Totodată apreciem expertiza în domeniul  
   prevenirii, diagnosticării şi tratamentul HIV / SIDA şi a bolilor asociate, atât a instituţiilor  
   guvernamentale, cât şi non-guvernamentale;
3. **salutăm** activitatea intersectorială a Consiliului naţional de coordonare a programelor naţionale de profilaxie şi control al infecţiei HIV/SIDA, infecţiilor cu transmitere sexuală şi de control al tuberculozei, care îşi desfăşoară activitatea în baza unui parteneriat durabil, bazat pe principiul transparenţei şi colaborării reciproce;
4. **constatăm** cu îngrijorare că în pofida diversității eforturilor depuse şi activităţilor efectuate, numărul cazurilor noi de infectare cu HIV nu se micşorează;
5. **confirmăm** necesitatea elaborării strategiilor de asigurare a durabilităţii intervenţiilor, inclusiv prin preluarea graduală a finanţării programelor de profilaxie şi combatere a HIV/SIDA şi TB din bugetul de stat;
6. **ne angajăm să** identificămsursele necesare pentru asigurarea cu tratament antiretroviral, tratamentul infecţiilor oportuniste şi tratamentul de substituţie cu opioide, pentru a asigura accesul universal la tratament pentru toţi cei care au nevoie;
7. **susţinem** dezvoltarea posibilităţilor de procurare a medicamentelor antiretrovirale şi antituberculoase, prin mecanisme de procurare internaţionale, pentru a asigura calitate la un preţ competitiv;
8. **susținem** importanța îmbunătăţirii legislaţiei, regulamentelor şi practicilor în domeniu pentru o mai bună conformare la exigenţele practicilor regionale şi internaţionale în domeniul drepturilor omului, în special în ceea ce privește orice tip de discriminare;
9. **susţinem** necesitatea elaborării unui mecanism de subcontractare a ONG-urilor pentru acordarea serviciilorde profilaxie, îngrijire şi suport pentru persoanele cu HIV şi persoanele din grupurile de risc;
10. **confirmăm** necesitatea continuării eforturilor privind diminuarea transmiteriiHIV de la mamă la făt, prin implementarea eficientă a programelor de prevenire;
11. **afirmăm** beneficiile includerii educaţiei cu privire la modul sănătos de viaţă în instituţiile de învățământ, pentru a oferi adolescenţilor şi tinerilor pregătire pentru a preveni infectarea cu HIV și alte maladii social condiţionate. Încurajămun proces inclusiv prin implicarea activă a comunităţii PTH şi societăţii civile în programele educaţionale;
12. **ne angajăm** să asigurăm implementarea în complex a serviciilor pentru grupurile vulnerabile (reducerea riscurilor, servicii psiho-sociale, inclusiv reabilitarea UDI şi reintegrarea socială a acestora), menţinerea, cât şi îmbunătăţirea calităţiiacestora;
13. **încurajăm** fortificarea parteneriatelor TB/HIV şi implicarea organizaţiilor active în HIV/SIDA în controlul TB;
14. **susținem** necesitatea și importanța fortificării sistemelor de sănătate, social, al comunităților persoanelor infectate și afectate de HIV și al ONG-urilor active în domeniu, în scopul atingerii accesului universal la prevenire, tratament, îngrijire și suport;
15. **încurajăm** implicarea şi eficientizarea utilizării potenţialului mass-mediei în elucidarea problemelor HIV/SIDA, reducerea stigmei şi discriminării, difuzarea informaţiei corecte la capitolul prevenirii HIV;
16. **ne angajăm** să fortificăm sistemul de referire, sectorial şi inter sectorial, în cadrul serviciilor medicale (sănătatea reproducerii/planificarea familiei, HIV/SIDA, reducerea riscurilor), sociale şi serviciilor prestate de ONG-uri în vederea eficientizării maxime a răspunsului naţional la HIV/SIDA prin consolidarea eforturilor tuturor partenerilor din domeniu, inclusiv instituţiile guvernamentale, organizaţiile internaţionale, organizaţiile neguvernamentale şi comunitatea persoanelor cu statut HIV pozitiv;
17. **încurajăm** toţi membrii Conferinţei, în conformitate cu competenţele, mandatele şi capacităţile lor, să lucreze împreună pentru realizarea dezideratului ”Tendința zero”, care înseamnă zero infecții noi cu HIV, zero discriminare și zero decese cauzate de SIDA;
18. **îndemnăm** participanții la Conferință să includă recomandările și angajamentele din cadrul Conferinței în eforturile lor, pentru a optimiza interacțiunea și parteneriatul între sectorul public, privat, societatea civilă, cultele religioase, comunitățile persoanelor infectate și afectate de HIV, cât și cu alți parteneri la nivel internațional, național și local pentru prevenirea epidemiei HIV/SIDA și îmbunătățirea calității vieții persoanelor care trăiesc cu HIV;
19. **încurajăm** Consiliul naţional de coordonare a programelor naţionale de profilaxie şi control al infecţiei HIV/SIDA, infecţiilor cu transmitere sexuală şi de control al tuberculozei să asigure monitorizarea prezentei Rezoluţii, prin organizarea atelierelor cu participarea tuturor partenerilor.